ສະ​ຫະ​ລັດ ລົງ​ໂທດ​ເຮືອ​ບິນ​ຂົນ​ສົ່ງ​ອີ​ຣ່ານ ທີ່​ໄດ້​ລະ​ເມີດ​ການ​ສົ່ງ​ອອກ ໄປ​ຍັງ​ປະ​ເທດ​ຣັດ​ເຊຍ 
ກະ​ຊວງ​ການ​ຄ້າ​ຂ​ອງ​ສະ​ຫະ​ລັດ ກ່າ​ວ​ວ່າ ເຮືອ​ບິນ​ຂອງ​ສາຍ​ການ​ບິນ​ສະ​ຫະ ຊຶ່ງກອງ​ທັບ​ອາ​ກາດ​ອີ​ຣ່ານ​ເປັນ​ເຈົ້າ​ຂອງ ເປັນ​ຜູ້​ລະ​ເມີດ​ຕໍ່​ການ​ຫ້າມ 
ກະຊວງການຄ້າຂອງສະຫະລັດ ເລີ້ມໃນວັນຈັນວານນີ້ ໄດ້ກ່າວອ້າງວ່າ ເຮືອບິນຂົນສົ່ງລຳທີສີ່ຂອງອີຣ່ານ ບິນໄປຍັງປະເທດຣັດເຊຍ ໂດຍໄດ້ເພີ້ມເຮືອບິນເຫຼົ່ານີ້ເຂົ້າໃນບັນຊີເຮືອບິນ ທີ່ເຊື່ອວ່າໄດ້ລະເມີດການລົງໂທດ ຂອງສະຫະລັດ ກະຊວງການຄ້າຂອງສະຫະລັດ ກ່າວຢູ່ໃນຖະແຫຼງການວ່າ ເຮືອບິນຂົນສົ່ງລຳນີ້ ເປັນຂອງບໍລິສັດ ສາຍການບິນສະຫະ ຫຼື Saha Airlilines ຊຶ່ງກອງທັບອີຣ່ານເປັນເຈົ້າຂອງ ເມື່ອວັນທີ 19 ກັນຍາຜ່ານມາ ກະຊວງການຄ້າຂຂອງສະຫະລັດກໍໄດ້ນຳເອົາເຮືອບິນຂົນສົ່ງອີຣ່ານ 3 ລຳ ເຂົ້າໃນບັນຊີພວກທີ່ເບິ່ງຄືວ່າລະເມີດການຄວບຄຸມ ໃນການສົ່ງອອກຂອງສະຫະລັດ ໄປຍັງຣັດເຊຍ ເຮືອບິນລຳທີສີ່ຂອງອີຣ່ານ ບິນໄປຍັງປະເທດຣັດເຊຍໂດຍບໍ່ມີໃບອະນຸຍາດຈາກກະຊວງການຄ້າ ອີງຕາມຖະແຫຼງຂ່າວ ທ່ານແມັດທິວ ແອັກແຊລຣອດ (Matthew Axelrod) ລັດຖະມົນຕີຊ່ວຍວ່າການກະຊວງການຄ້າ ຮັບຜິດຊອບໃນການຄວບຄຸມການສົ່ງອອກ ກ່າວຢູ່ໃນຖະແຫຼງການວ່າ “ໃນວັນຈັນແລ້ວ ພວກເຮົາໄດ້ປະກາດວ່າ ເຮືອບິນຂົນສົ່ງຂອງອີຣ່ານສາມລຳ ໄດ້ຂົນເຄື່ອງໃຊ້ຕ່າງໆໄປຍັງຣັດເຊຍ ເພື່ອຫຼົບຫຼີກການຄວບຄຸມໃນການສົ່ງອອກຂອງພວກເຮົາ ມື້ນີ້ ພວກເຮົາໄດ້ລະບຸເຮືອບິນຂົນສົ່ງລຳທີສີ່ຂອງອີຣ່ານ ທີ່ໄດ້ບິນໄປຍັງປະເທດຣັດເຊຍ ໃນການລະເມີດຕໍ່ການຄວບຄຸມ ເຮືອບິນລຳນີ້ແມ່ນຢູ່ພາຍໃຕ້ການຄວບຄຸມຂອງກອງທັບອາກາດອີຣ່ານ ໃນເມື່ອອີຣ່ານໃຫ້ການສະໜັບສະໜຸນຕໍ່ກົງຈັກສົງຄາມຂອງຣັດເຊຍ ຮວມທັງການຈັດຫາ ເຮືອບິນບໍ່ມີຄົນຂັບ ເມື່ອໄວໆມາ ພວກເຮົາຂໍເຕືອນໃຫ້ປະຊາຄົມການບິນຂອງໂລກຊາບວ່າ ການສະໜັບສະໜຸນເຮືອບິນປະເພດດັ່ງກ່າວ ແມ່ນເປັນການລະເມີດຕໍ່ການຄວບຄຸມຂອງພວກເຮົາ ແລະຢູ່ພາຍໃຕ້ມາດຕະການບັງຄັບຂອງພວກເຮົາ ” ອີງຕາມລາຍງານຂ່າວແລ້ວ ອີຣ່ານໄດ້ສົ່ງເຮືອບິນບໍ່ມີຄົນຂັບ ຫຼືໂດຣນຫຼາຍໆຮ້ອຍລຳໄປຊ່ວຍຣັດເຊຍ ໃນການເຮັດສົງຄາມຢູ່ໃນຢູເຄຣນ ເຈົ້າໜ້າທີ່ອີຣ່ານໄດ້ປະຕິເສດຕໍ່ລາຍງານຂ່າວເຫຼົ່ານີ້ ແຕ່ໜັງສືພິມ ກາຍຮານ ຊຶ່ງມີຄວາມໃກ້ຊິດກັບພວກຜູ້ນຳຂອງສາທາລະນະລັດອິສລາມ ໃຫ້ການຢືນຢັນໃນວັນເສົາແລ້ວນີ້ວ່າ “ໂດຣນສູ້ລົບຂອງອີຣ່ານຫຼາຍຮ້ອຍລຳ” ໄດ້ຖືກສົ່ງໄປຍັງປະເທດຣັດເຊຍ